CELEX: 32017D0035
Language: bg
Date: 2017-11-03 00:00:00
Title: Решение (ЕС) 2017/2097 на Европейската централна банка от 3 ноември 2017 година относно методологията за изчисляване на санкциите за нарушения на надзорните изисквания за системно важните платежни системи (ЕЦБ/2017/35)

16.11.2017   
            
            
               BG
            
            
               Официален вестник на Европейския съюз
            
            
               L 299/31
            
         РЕШЕНИЕ (ЕС) 2017/2097 НА ЕВРОПЕЙСКАТА ЦЕНТРАЛНА БАНКА
   от 3 ноември 2017 година
   относно методологията за изчисляване на санкциите за нарушения на надзорните изисквания за системно важните платежни системи (ЕЦБ/2017/35)
   УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 2, четвърто тире от него,
   като взе предвид Устава на Европейската система на централните банки и на Европейската централна банка, и по-специално член 3.1, четвърто тире и член 34 от него,
   като взе предвид Регламент (ЕО) № 2532/98 на Съвета от 23 ноември 1998 г. относно правомощията на Европейската централна банка да налага санкции (1), и по-специално член 2 от него,
   като взе предвид Регламент (ЕО) № 2157/1999 на Европейската централна банка от 23 септември 1999 г. относно правомощията на Европейската централна банка да налага санкции (ЕЦБ/1999/4) (2),
   като взе предвид Регламент (ЕС) № 795/2014 на Европейската централна банка от 3 юли 2014 г. относно надзорните изисквания за системно важните платежни системи (ЕЦБ/2014/28) (3), и по-специално член 23 от него,
   като има предвид, че:
   
               (1)
            
            
               Евросистемата насърчава нормалното функциониране на платежните системи, inter alia, като осъществява надзор. По-специално, надзорът върху системно важните платежни системи (СВПС) се провежда съгласно изискванията на Регламент (ЕС) № 795/2014 (ЕЦБ/2014/28).
            
         
               (2)
            
            
               Европейската централна банка (ЕЦБ) може да налага санкции за нарушения на Регламент (ЕС) № 795/2014 (ЕЦБ/2014/28) на основание член 23 от него. С цел да се направят по-прозрачни принципите и процедурите, които ЕЦБ ще следва при налагането на санкции, съгласно същия член от ЕЦБ се изисква да приеме решение относно методологията за изчисляване на размера на санкциите.
            
         
               (3)
            
            
               Като приема настоящото решение, ЕЦБ демонстрира начина, по който се ръководи от принципа на пропорционалност при определянето на подходящата санкция,
            
         ПРИЕ НАСТОЯЩОТО РЕШЕНИЕ:
   Член 1
   Определения
   За целите на настоящото решение:
   
               1.
            
            
               „оператор на СВПС“ е оператор на СВПС съгласно определението в член 2, точка 4 от Регламент (ЕС) № 795/2014 (ЕЦБ/2014/28);
            
         
               2.
            
            
               „стопанска година“ е периодът от време, във връзка с който се изготвят одитираните или законоустановените отчети на оператора на СВПС;
            
         
               3.
            
            
               „глоба“ е еднократна парична сума, която операторът на СВПС е длъжен да плати като санкция;
            
         
               4.
            
            
               „нарушение“ е неизпълнение на задължение на оператора на СВПС, произтичащо от Регламент (ЕС) № 795/2014 (ЕЦБ/2014/28);
            
         
               5.
            
            
               „периодични парични санкции“ са парични суми, които операторът на СВПС е длъжен да плати в случай на продължаващо нарушение или като санкция, или за да бъде принуден да изпълни задълженията си съгласно Регламент (ЕС) № 795/2014 (ЕЦБ/2014/28). Тези суми се изчисляват за всеки пълен ден на продължаващо нарушение, след като операторът на СВПС е уведомен за решението, с което се изисква прекратяването на нарушението, в съответствие с процедурата, уредена в член 3, параграф 1, втора алинея от Регламент (ЕО) № 2532/98;
            
         
               6.
            
            
               „санкция“ е глоба или периодични парични санкции, наложени като последица от нарушение;
            
         
               7.
            
            
               „оборот“ е доходът, генериран от СВПС през стопанската година, която предхожда годината, в която е извършено нарушението;
            
         
               8.
            
            
               „стойност на обработените плащания“ е общата среднодневна стойност на деноминираните в евро плащания, обработени от СВПС през стопанската година, която предхожда годината, в която е извършено нарушението.
            
         Член 2
   Общи принципи
   1.   Настоящото решение урежда методологията, която ЕЦБ използва за изчисляване на размера на санкциите, които тя налага на оператор на СВПС за нарушения на Регламент (ЕС) № 795/2014 (ЕЦБ/2014/28).
   2.   ЕЦБ може да налага глоба или периодични парични санкции като санкция за нарушение на Регламент (ЕС) № 795/2014 (ЕЦБ/2014/28).
   3.   ЕЦБ определя размера на налаганата санкция въз основа на двуфазен процес, който започва с изчисляването на основния размер на санкцията, като след това той може да бъде увеличен или намален предвид утежняващите или смекчаващите обстоятелства от значение за всеки конкретен случай.
   Член 3
   Изчисляване на основния размер на санкцията
   1.   ЕЦБ изчислява основния размер на санкцията, която тя налага на оператора на СВПС, спрямо оборота му и стойността на обработените от СВПС плащания.
   2.   Основният размер на санкцията представлява 50 % от сбора на следните стойности:
   
               а)
            
            
               1 % от оборота; и
            
         
               б)
            
            
               0,0001 % от стойността на обработените плащания.
            
         3.   По отношение на периодичните парични санкции основният размер се разделя на 180, за да се изчисли дължимата сума за всеки пълен ден на продължаващо нарушение.
   Член 4
   Утежняващи и смекчаващи обстоятелства
   Когато изчислява размера на санкцията, ЕЦБ взема предвид, ако са от значение, обстоятелствата на конкретния случай съгласно предвиденото в член 2, параграф 3 от Регламент (ЕО) № 2532/98.
   Член 5
   Ограничения
   1.   Ако в резултат от изчислението съгласно член 3, параграф 2 и в резултат от увеличенията или намаленията на основния размер съгласно член 4 размерът на глобата надхвърли 500 000 EUR, максималният размер на глобата, която ЕЦБ може да налага, е 500 000 EUR.
   2.   Ако в резултат от изчислението съгласно член 3, параграфи 2 и 3 и в резултат от увеличенията или намаленията на основния размер съгласно член 4 размерът на периодичните парични санкции надхвърли 10 000 EUR за всеки ден на нарушението, максималният размер на периодичните парични санкции, който ЕЦБ може да налага за всеки ден на нарушението, е 10 000 EUR. Периодичните парични санкции могат да бъдат налагани за период, не по-дълъг от шест месеца, след като операторът на СВПС е уведомен за решението, с което се налагат санкциите.
   Член 6
   Заключителни разпоредби
   Настоящото решение влиза в сила на двадесетия ден след публикуването му в Официален вестник на Европейския съюз.
   
   
      Съставено във Франкфурт на Майн на 3 ноември 2017 година.
      
         
            Председател на ЕЦБ
         
         Mario DRAGHI
      
   
   
      (1)  ОВ L 318, 27.11.1998 г., стр. 4.
   
      (2)  ОВ L 264, 12.10.1999 г., стр. 21.
   
      (3)  ОВ L 217, 23.7.2014 г., стр. 16.